August 2020

**Informasjon til føresette om skulekvardagen**

Vi håpar alle har hatt ein god sommar, sjølv om den for mange har vore noko annleis enn normalt. Vi er framleis i ein pandemi-situasjon, og dette vil også prege komande skuleår. Her kjem informasjon om dette.

For å hindre smitte, er det nasjonalt sett i gang ein rekke tiltak for skulen. Trafikklys med grønt, gult og raudt nivå skal vise kva for smitteverntiltak som gjeld for skulen til ei kvar tid. For tida er det smittesituasjonen i Noreg som avgjer kva for nivå skulen skal følgje. Alle skular i Noreg skal starte året på gult nivå.

**Det er trygt for barn å gå på skulen**

Vi skal framleis syte for at elevane har eit trygt og godt skulemiljø. Alle som jobbar på skulen skal følge med på at elevane har det bra. I perioden framover skal vi vere ekstra nøye med å sikre godt smittevern.

*Vi er spesielt opptatt av:*

• Ingen skal møte på skulen eller SFO dersom dei er sjuke

• Vask hender før de kjem til skulen og SFO

• God handhygiene og reinhald er viktig på skulen og SFO

**Korleis vil skulekvardagen vera?**

**Grønt nivå:** Skulekvardagen vil vera normal, men elevar og lærarar bør unngå å handhelse og klemme. Skuleskyss går som normalt.

**Gult nivå:** Heile skuleklasser er samla, og alle elevar skal få eit fulltidstilbod på skulen med vanlege skuledagar. Dersom vi kjem i ein situasjon med mange tilsette sjuke og/eller i karantene, kan skuletilbodet bli noko annleis organisert enn det ville vore i ein normal situasjon. Elevar og lærarar oppmodast til å unngå å handhelse og klemme. *Skuleskyss:* Det er ikkje eit krav at elevane held ein meter avstand til andre medelevar. Alle som har rett til skuleskyss skal få det.

**Raudt nivå:** Sidan vi er ein liten skule, kan heile klasser i dei fleste tilfelle vera samla. Vi må halde god avstand til kvarandre, og elevane vil vera meir ute, også i skuletimane. *Skuleskyss:* Føresette blir oppmoda til i størst mogleg grad å kjøre barna sjølve. Dei som har behov for skuleskyss, vil få det. Elevane bør halde avstand i den grad det er mogleg. Sysken eller elevar som går i same klasse bør så langt det er råd dele sete.

Dersom vi får eit smitteutbrot knytt til skule i Kviteseid, vil det koma informasjon knytt direkte til situasjonen.

Dersom du ynskjer å lese meir om smittevern på skulen, kan du gå inn på <https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/>

Med helsing

Ingunn Haugland  
Kommunalsjef skule og barnehage